Fiskeriminister Otto Gregussen var invitert til representantskapsmøtet i Fiskebåtredernes Forbund for å snakke om strukturendringar i fiskeflåten. Likevel var ikkje spørsmålet om fiskejuks til å kome utanom.
- Arbeidet med å kome fiskejukset til livs har aller høgste prioritet, sa fiskeriminister Gregussen, som har fått kritikk i opposisjonen for å ha vore treg på avtrekkjaren i fiskejuks-saka.
Han gjorde greie for dei tiltaka næringa no kan vente, slik som betre kontroll med landingar, skjerpa straffer, kortare reaksjonstid og den utskjelte tipstelefonen.
- Dersom ein nærmast unisont står fram og fortel om at det foregår ting som ein vil, men ikkje kan, fortelje om, så er tipstelefonen eit aktuelt verkemiddel, sa Fiskeriministeren.
Fleire kontrollørar om bord er eit anna tiltak som vert utgreia. Fiskeridirektøren meiner han treng om lag 20 fleire kontrollørar for å få til ei skikkeleg ordning om bord på båtane.
- Eg er opptatt av at dersom vi skal kontrollere om bord, så må dette gjelde alle fartøygrupper der dette er muleg, sa fiskeriministeren i går.
Men det var strukturdebatt som stod på dagsorden hjå fiskebåtreiarane i Tromsø i går. Fiskeriministeren varsla at ordninga med einingskvotar truleg vert utvida til også å gjelde industritrål og kystflåten. Einingskvoteordninga gjer at ein reiar kan kjøpe kvotane til ein båt, mot at båten vert tatt ut av fisket. Ringnotflåten er redusert gjennom denne ordninga, men fiskebåtreiarane meiner stryresmaktene har brote med føresetnaden, nemleg at kvotane innanfor fartøygruppa skal vere dei same, sjølv om det vert færre båtar. Det vil seie at fartøygruppene skal behandle gevinsten av effektivisering. Dette kravet om stabilitet i kvotefordelinga er sentralt for fiskebåtreiarane. Fiskeriministeren kom ikkje med garantiar om stabilitet, men signaliserte at det no er kystflåten sin tur til å effektivisere.
- No er det fornuftig å først få etablert ei god strukturordning for kystflåten, før vi går vidare med ytterlegare fleksibilitet i reguleringsopplegget for havfiskeflåten. Skal vi få til stabilitet må vi først ha strukturendringar, sa fiskeriminister Otto Gregussen.
Liberalisering?
Fiskeriministeren opplyste og at det er oppretta eit utval som skal greie ut spørsmålet om kven som kan eige fiskefartøy. Utvalet skal mellom anna vurdere kva eigarskapsavgrensingane har å seie for kapitaltilgangen og sjansane for fornying av fiskeflåten. Utvalet skal og vurdere om det bør lempast på kravet om at styresmaktene skal godkjenne kjøp og sal av aksjar i børsnoterte selskap som eig fiskefartøy.
Fiskebåtredernes Forbund helsar velkome ei utvikling der fiskerinæringa liknar meir og meir på anna næringsliv.
- Fiskerinæringa kan ikkje lenger betraktast som eit distriktspolitisk verkemiddel, heiter det i eit vedtak frå fiskebåtreiarane sitt møte i Tromsø.
Ressursrente?
Men prisen for ei liberalisering og modernisering av næringa er fiskebåtreiarane klar over: den kan kome til å måtte betale for å få hauste av dei felles ressursane i havet. Fiskeriminister Otto Gregussen sa at fiskerinæringa har sleppt unna krav om ressursrente fordi næringa "har hatt, og tatt, eit ansvar for busetjing og sysselsetting langs kysten.
- Men dersom fiskarane syns det ikkje lenger er viktig å ta dette ansvaret, mellom anna med å være bevisste på konsekvensane av ulike landingsmønster, meiner eg at det ikkje er urimeleg at vi på sikt må finne måtar å styre delar av overskotet til næringa tilbake til samfunnet. Men det er berre aktuelt i situasjonar med unormal stor profitt, sa fiskeriministeren.